મૂળ વાત એ હતી કે વર્ષ ૨૦૦૦ના જૂનના એક સવારે અનુભવી સાયકલીસ્ટ એલેક્સ રોજની જેમ કામે જઇ રહી હતી. એક જંકશનથી એને ડાબી બાજુ વળવું હતું એટલે રસ્તાની ડાબી ધારને લગોલગ ઊભી ગ્રીનસિગ્નલની પ્રતીક્ષામાં હતી. એની જમણી બાજુ રેડીમિક્સનું કોન્ક્રીટ મિક્સર – કન્ટેનર હતું, જેને પણ ડાબી બાજુ વળવું હતું. ગ્રીનસિગ્નલ થયું કે તરત જ ડ્રાઇવરે ડાબી બાજુ વાળી દીધું અને ચલાવી મૂક્યું. એલેક્સને ક્યાંય પણ ખસવાનો સમય મળે એ પહેલાં એ વાહનની ઠોકર લાગી, એ પડી ગઇ અને કાંઇ પણ ખબર પડે એ પહેલાં તો કોન્ક્રીટ મિક્સરનાં પાછલાં વ્હીલ એના પર ફરી વળ્યાં. એના ક્ષતવિક્ષત મૃતદેહ સાથે કોફીન ઘરે પહોંચ્યું ત્યારે એની મા સિન્થિયાને કહેવામાં આવ્યું કે એની એક માત્ર સંતાનના મૃતદેહને કોઇ ન જુવે એ જ હિતાવહ છે. ડ્રાઇવરે જાણી જોઇને કરેલી હત્યા ન હતી.